Leerlinge met plakkies skool toe vir 3 maats met kanker | Netwerk24
Deur Ané van Zyl 31 Januarie 2020 08:47
Rudie Keyser (12)Foto: Facebook/Rudie Keyser Relief and Updates
Leerlinge en onderwysers van die Laerskool Mikro in Kuilsrivier sal rondom Valentynsdag hulde bring aan drie maats by wie kanker gediagnoseer is.
Die leerlinge sal elk R10 skool toe bring, plakkers dra en met hul plakkies skool toe kom ter ondersteuning van ’n organisasie wat kinders met kanker ondersteun.
In Januarie vanjaar is Lienka Louw (10) van dié laerskool dood ná ’n jaar lange stryd teen breinstamkanker.
Drie maande voor Lienka is Zané Welman (12), van dieselfde skool, dood nadat ’n tipe beenkanker by haar gediagnoseer is.
Nou ontvang een van Zané en Lienka se maats, Rudie Keyser (12) chemoterapie vir Langerhans-sel-histiositose-kanker wat in Desember by hom gediagnoseer is.
Anri Malan (12), een van Rudie en Zané se klasmaats en ’n goeie vriendin van Lienka, het die skoolhoof, Louis Mouton, gevra of die skool op Valentynsdag, die dag voor Kinderkankerdag op 15 Februarie, geld kan insamel en plakkies skool toe kan dra.
Mouton het daartoe ingestem en reëlings word getref om geld vir die organisasie Choc in te samel.
Anri se ma, Riana, vertel dat haar dogter al sedert sewejarige ouderdom by Choc betrokke is en jaarliks bandjies verkoop, ’n kosprojek hanteer of ander geldinsamelings hou ten bate van die organisasie.
“Die saak lê haar na aan die hart, veral omdat sy goeie maatjies was met Lienka en Zané, en omdat Rudie steeds in haar klas is. Dit is vir haar baie belangrik,” sê Riana.
Lienka Louw (10) wat vroeër vandeesmaand dood is.Foto: Argief
Zané Welman wat in Oktober verlede jaar dood is. Foto: Facebook/ZANE Welman - Gebede en Ondersteuning
Meer oor: Kuilsrivier